Gedagte vir die dag: Soek eers die belangrikste | Maroela Media
Daar is dosyne dinge wat die hedendaagse mens as allerbelangrik ag. Ongelukkig is ons prioriteite nie altyd reg nie. Dit is ongelooflik hoe baie tyd daar bestee word aan materiële dinge, hoe hard daar gewerk word om ’n topsalaris te verdien, hoeveel geld uitgehaal word om ons kinders net die beste te gee.
Jesus praat hieroor in sy Bergrede: ’n Mens kan nie vir twee base tegelyk werk nie, sê Hy. Jy sal óf die geldgod óf die ware God aanbid. En die heel belangrikste van alles is dat jy eers God se koninkryk moet soek – eers dán sal jy al daardie dinge waarna jy so hard streef daarmee saam ontvang.
Johan Heyns skryf in Wie fyner maal: “Daarom is die geheim om te midde van al die dinge rondom my boontoe te kyk en van dáár af terug te kyk na my lewe, dan sien ek beter en verstaan ek beter.”
Kyk vanjaar elke nuwe dag op na God en vra Hom om jou te leer om eerste dinge eerste te stel, sodat jy met sy wysheid wat jou lei seker sal weet wat werklik belangrik is.
Vader, vanjaar wil ek elke dag opkyk na U, sodat U self vir my kan leer hoe my prioriteite moet lyk. Amen.
Die skrifgedeelte vandag Soek eers die koninkryk van God is absoluut waar en in my eie lewe oor en oor bewys . Ek het soms al amper vergeet van iets waarvoor ek gebid het en wanneer dit soms langer as n jaar duur en dan gebeur, dan eers besef ek dit is in antwoord op hierdie skrif want God weet wat waar en wanneer dit die beste is vir ons . Dan kan ek maar net kinderlik voor God my hoof laat sak en se Dankie Jesus U ken my so goed